**Zápisnica**

**zo zasadnutia Obecného zastupiteľstva**

**konaného dňa 15. júna 2011**

Zasadnutie otvorila a prítomných privítala p. starostka.

Určila:

overovateľov zápisnice: p. Ľuboš Čajnák, Ing. Milan Vlček

návrhovú komisiu v zložení: p. Ladislav Hutka, PaedDr. Janka Šúleková, p. Lýdia Rúfusová

zapisovateľku: sl. Janu Vodárovú

a navrhla program rokovania:

1./ Kontrola plnenia uznesenia č. 7/2011

2./ Schválenie platu starostky obce v zmysle zák. č. 154/2011 Z. z.

3./ Schválenie záverečného účtu obce

4./ Finančná analýza obce – Ing. Lehotský

5./ Rôzne

6./ Diskusia

7./ Návrh UZNESENIA č. 8/2011

8./ Záver

Poslanci OZ program aj členov komisie jednohlasne schválili.

1./ p. starostka prečítala jednotlivé body uznesenia a informovala poslancov:

v bode A1/ - komisia pre jednanie ohľadom odkúpenia budovy OcÚ sa stretla s predstaviteľmi ECAV, p. farárka Mosná zistí cenu, za ktorú by ECAV bola ochotná budovu odpredať.

p. Rúfusová – dňa 08.06. malo zasadnutie presbyterstvo, p. farárka oznámi OcÚ termín ďalšieho jednania ECAV ohľadom odpredaja budovy.

v bode A2/ - ZŠ Hradná bola informovaná o schválenom príspevku obce, finančné prostriedky si prídu prevziať.

v bode A3/ - prebytočný majetok obce bol odpredaný za sumy navrhnuté a schválené komisiou pre odpredaj, kúpno-predajné zmluvy sú podpísané a kúpne ceny vyplatené obci. Ešte zostáva prepísať V3S fekál na dopravnom inšpektoráte.

k bodu E1/ - kontaktovala som p. Ing. Pavlíka, začali sme pracovať na rozšírení projektu na chodníky ku domu smútku o chodník a rozhľadňu na Zapači.

k bodu F1/ - VZN o verejnom poriadku nie je potrebné doplniť, daná situácia sa môže riešiť úpravou domového poriadku, v ktorom by sa zvýšil poplatok za bytových psov, resp. úplne zakázal chov psov v bytových domoch.

v bode G1/ - preberacia komisia sa zišla ohľadom prevzatia prác na výmene kotlov v bytovom dome č. 59. Boli zaznamenané niektoré nedostatky, ktoré mal p. Mlynarčík do termínu 16.06.2011 odstrániť.

2./ Ing. Vlček informoval poslancov OZ o novele zákona č. 154/2011 Z. z. ohľadom schválenia platu starostky obce a o možnosti OZ zvýšiť plat starostky až do výšky 70%.

Ing. Vlček – v zmysle toho navrhujem zvýšiť plat starostky o 20%, podľa uváženia OZ

Dr. Šúleková – som zásadne proti akémukoľvek zvýšeniu, treba rozmýšľať nad racionalizačnými opatreniami

p. Rúfusová – navrhujem zvýšiť o 10%, nech sa vyjadria poslanci OZ

p. Hutka – som za to, aby sa plat vrátil na úroveň pôvodného platu pred znížením. Navrhujem zvýšenie aspoň o 10 %

starostka – jednotlivé návrhy dávam hlasovať poslancom:

- Hlasovanie za zvýšenie platu starostky o 10%:

za: 0

proti: 0

zdržali sa: Ing. Milan Vlček, PaedDr. Janka Šúleková, Ľuboš Čajnák, Lýdia Rúfusová,Ladislav Hutka

- Hlasovanie za nezvyšovanie platu starostky:

za: PaedDr. Janka Šúleková

proti: Ladislav Hutka

zdržali sa: Ľuboš Čajnák, Lýdia Rúfusová, Ing. Milan Vlček

- Hlasovanie za zvýšenie platu starostky o 20%:

za: Ladislav Hutka, Lýdia Rúfusová, Ing. Milan Vlček, Ľuboš Čajnák

proti: PaedDr. Janka Šúleková

zdržali sa: 0

3./ Ing. Lehotský, informoval a oboznámil poslancov OZ so stanoviskom hlavného kontrolóra obce k plneniu rozpočtu obce a k záverečnému účtu obce Liptovská Porúbka za rok 2010. Po zhodnotení všetkých podkladov odporučil poslancom OZ schváliť záverečný účet bez výhrady s podmienkou jeho dodatočného overenia auditorom.

Poslanci OZ záverečný účet obce za rok 2010 schválili jednohlasne.

4./ Finančná analýza obce:

Ing. Lehotský - vzhľadom k tomu, že obec t.č. rokuje s ECAV o odpredaji budovy OcÚ, vznikla potreba vypracovať finančnú analýzu obce, ktorá mala ozrejmiť, či obec má na toto odkúpenie budovy alebo nie.

Ing. Lehotský oboznámil poslancov OZ s  vypracovanou finančnou analýzou a skonštatoval, že t.č. možnosti na prijatie úveru nie sú, dostatok disponibilných zdrojov odhaduje približne za 2,5 roka. Do roku 2015 je obec krytá nájomnou zmluvou na budovu OcÚ. Obec sa naďalej bude zaoberať rokovaním o  kúpnej cene a taktiež prípravou podkladov k následnému odkúpeniu budovy OcÚ.

5./ V bode rôzne p. starostka informovala:

- na OcÚ bola doručená odpoveď z firmy Reming Consult, a.s. , ako reakcia na stanovisko- nesúhlas obce k problematike „Modernizácia železničnej trate“, v ktorom zástupcovia firmy žiadajú o uskutočnenie pracovného stretnutia.

Ing. Lehotský – navrhujem zavolať na stretnutie okrem poslancov OZ aj petičný výbor (Ing. Prokeš a p. Glavo).

Poslanci OZ sa dohodli na termíne stretnutia zástupcov ŽSR, poslancov OZ a petičného výboru s firmou Reming Consult, , a. s., – predbežne na deň 22.06.2011 o 16,30h.

- p. Čajnák sa zúčastnil spolu so zamestnancami OcÚ obhliadky domu vo Veľkom Lome, skonštatoval, že dom nie je obývania schopný. Strecha je dieravá, povala prepadnutá, hospodárske budovy pri dome sú na spadnutie. Treba to odpredať, neoplatí sa do toho investovať.

p. starostka – stále evidujeme žiadosť Dr. Schneidera o odkúpenie domu

Ing. Lehotský – bude potrebné prijať uznesenie o zámere obce odpredať tento dom a následne zverejniť ako na OcÚ tak aj vo Veľkom Lome.

Poslanci OZ schválili zámer odpredať nehnuteľný majetok v obci Veľký Lom jednomyseľne.

- p. starostka prečítala poslancom OZ list zo Spišskej katolíckej charity, ktorá začala prevádzkovať bezplatný výdaj potravín pre jednotlivcov alebo rodiny, ktoré sa nachádzajú v hmotnej núdzi, poberateľov starobných, predčasných a invalidných dôchodkov, ktorých výška nepresahuje 305 Eur. Momentálne na OcÚ evidujeme potvrdenia od občanov o poberaní dávok v hmotnej núdzi s tým, že bude potrebné zabezpečiť dovoz ako aj výdaj týchto potravín prihláseným občanom.

Ďalej p. starostka informovala:

- Komisia sa stretla s dodávateľom prác domu smútku. Pripravuje sa dodatok k zmluve o dielo, v ktorom sa od zmluvy odstúpi.

Ing. Lehotský – stále sa rokuje, na budúcom OZ by sa dal konkrétny návrh na schválenie

P. starostka - práce vykonané v minulom roku budú fakturované a vyplatené v tomto roku, jednu faktúru sme už aj uhradili. Zo záväzkov, ktoré predstavovali sumu 27.000,- Eur, zostáva zaplatiť 17.000,- Eur.

- LVS stále nezaslala finančné prostriedky za odkúpenie kanalizácie, mali taktiež finančné problémy

- Správa ciest ŽSK poopravovala cesty za Váhom

- Na bytovkách pri ihrisku boli odstránené niektoré závady, firma Slovpanel Žilina opravila praskliny, a tiež komíny, cez ktoré zatekalo.

- p. Čajnák predložil finančnú ponuku na opravu pomníka vo výške 1.500,- €, v cene je zahrnutý potrebný materiál, ako aj všetky práce súvisiace s opravou

Dr. Šúleková – nemôžu sa na opravu podujať občania obce?

p. starostka – ak chceme pomník zachovať, musí sa tento rok dať opraviť a najlepšie do osláv SNP samozrejme s tým, že sa vyberie najvýhodnejšia ponuka

p. Rúfusová – p. Gabauer je predseda stavebnej komisie, treba ho osloviť, nech ide aj za p. Ligasom, či je ochotný opraviť pomník a za akú cenu

Ing. Lehotský – treba určiť výberovú komisiu na posúdenie a výber dodávateľa na opravu pomníka v obci

Poslanci OZ schválili výberovú komisiu jednohlasne, a to v zložení:

p. Ján Gabauer, p. Ľuboš Čajnák, Ing. Dušan Haluška

- p. Pavel Rendoš doručil na obecný úrad žiadosť o povolenie uzatvorenia pozemku za bytovým domom č. 59, nakoľko sa po ňom vo večerných hodinách pohybujú cudzie osoby, znečisťujú ho odpadom a výkalmi. V záujme udržania čistoty ho chce oplotiť, pričom naďalej zostane verejne prístupný pre obyvateľov bytového domu, zároveň sa zaväzuje na tomto priestore vykonávať údržbu trávnatých plôch.

Poslanci OZ schválili žiadosť p. Rendoša jednohlasne.

- Ďalej p. starostka informovala poslancov o priebehu  stretnutia, ktoré sa uskutočnilo v partnerskom meste Krzanowice, kde sa zúčastnila spolu s p. Rúfusovou a p. Ing. Haluškom. Zároveň dostala ďalšie pozvanie do Krzanowic na stretnutie v dňoch 28.07. – 01.08. 2011, na ktoré sa poslanci OZ môžu v prípade záujmu prihlásiť.

p. starostka – dávam na zváženie OZ, či by sme nepodpísali ďalšiu partnerskú zmluvu s inými obcami, aby sme mohli čerpať finančné prostriedky z eurofondov.

Ing. Haluška – na budúcom stretnutí v Krzanowiciach treba pozisťovať prípadný záujem okolitých obcí o partnerskú zmluvu

- p. Ing. Haluška – na poslednom OZ sme rozoberali kontrolu bytových domov, na základe toho bytová komisia stanovila termíny plánovanej kontroly, a to:

v bytových domoch za Váhom na deň 21.06.2011 o 17.00h a

v bytových domov pri družstve na deň 23.06.2011 o 17.00h.

Týmto žiada pracovníkov OcÚ, aby ku kontole pripravili podklady k povoleným úpravám bytov.

- Právny zástupca Dr. Janči stále nekoná vo veci vysťahovania rodiny Zaťkovcov z byt. domu č. 59, bude posledný krát požiadaný, aby začal v predmetnej veci konať, v opačnom prípade oslovíme iného advokáta.

- p. starostka sa poďakovala súťažným družstvám za reprezentáciu obce v súťaži vo varení halušiek, ktorá sa konala v Pribyline

6./ V diskusii vystúpili:

p. Rúfusová – p. Tekelová sa sťažovala na cestu pri detskom domove, deti na nej sa správajú nedisciplinovane. Nie je možnosť stretnúť sa s riaditeľom DD, aby poriešil túto záležitosť týkajúcu sa voľného pohybu detí z DD po tejto ceste?

p. starostka – dohodnem stretnutie, zavolám p. riaditeľovi do Kráľovej Lehoty

p. Rúfusová – Kto má na starosti káblovú TV? naposledy pri búrke bola vypadnutá celý víkend

p. starostka – p. Slivková má na starosti káblovú televíziu, o vtedajšej poruche sme informovali p. Poliačika, ale skôr ako v nedeľu to nemohol prísť opraviť

p. Rúfusová – zber trávy raz do týždňa je zbytočný, stačilo by jedenkrát za 2 týždne. Ako je to s kosením okolo rodinných a bytových domov?

p. starostka – VZN o verejnom poriadku ukladá občanom kosiť si pred svojimi domami, VZN je potrebné upraviť

Mgr. Fáberová – po dokosení cintorína by sa mala pokosiť hrádza

p. starostka – hrádzu si kosí povodie Váhu, ale dokiaľ prídeme na radu, musí to byť dávno pokosené kvôli Pltníku, takže to budeme musieť urobiť my

Ing. Haluška – obyvatelia byt. domu č. 426 sa pýtali, či je možné požiadať dopravný inšpektorát o zriadenie tabúľ s obmedzením rýchlostí od družstva, pretože vodiči tam jazdia rýchlo, aj keď sú tam deti

p. starostka – zóna 40 platí pre celú obec, len koniec obce ruší zónu, takže by to mali v celej obci vodiči dodržiavať. Môžeme jedine požiadať políciu o náhodnú kontrolu rýchlosti. V komisii pre ochranu verejného poriadku máme 2 policajných príslušníkov, poprosíme ich o súčinnosť, aby kontrolovali rýchlosti vodičov. Obec môže požiadať DI o schválenie osadenia nového dopr. značenia

p. Pallová – pred bytovku 463 treba dať tabuľu „pozor deti“

Dr. Šúleková – rovnako aj na moste je zhluk ľudí a nedá sa tade autom prechádzať

p. starostka – dohodnem stretnutie s riaditeľom OOPZ v Lipt. Hrádku, aby pomohol v tejto záležitosti, aj ohľadom rýchlostí

p. starostka – prosím Dr. Šúlekovú, aby informovala poslancov o pripravovanej akcii „Hurá prázdniny“

Dr. Šúleková – akcia bude rozdelená do troch častí, v prvej bude oceňovanie detí, ktoré reprezentovali obec, v druhej časti sú pripravené rôzne športové hry pre deti a nakoniec bude diskotéka. Zároveň by som chcela požiadať p. starostku o príhovor.

p. Pallová – prosíme o dodanie piesku, dlažby a obrubníkov na budovanie spevnenej plochy pred bytovým domom 463

Ing. Lehotský – je na posúdení stavebnej komisie

p. Pallová – nikto zo stavebnej komisie tu nie je, dokedy máme čakať?

p. starostka – p. Gabauer je predseda stavebnej komisie, ale posledné OZ sa nezúčastňuje

Ing. Lehotský – ak sa 3 krát po sebe bez ospravedlnenia nezúčastní zasadania OZ, poslanecký mandát zaniká

Dr. Šúleková – treba sa p. poslanca spýtať, či má záujem vykonávať poslaneckú funkciu

p. starostka – poprosíme p. Čajku o posúdenie vybudovania spevnenej plochy pred bytovým domom

p. Hutka – nesúhlasím s tým, aby sa takáto plocha budovala rovno pod oknami a zničil sa trávnik, v bytovke sú súkromní vlastníci bytov, musia súhlasiť všetci vlastníci s tým

Dr. Šúleková – koho je pozemok?

p. starostka – je obecný, obec bude súhlasiť s vybudovaním spevnenej plochy, po posúdení stavebnou komisiou, ale musí byť doručený súhlas všetkých vlastníkov bytov tohto bytového domu

p. Slivková – susedia si namontovali internet, zateká nám byt

p. starostka – BYP sa musí stretnúť s poskytovateľom služby, obec to vyriešiť nemôže

p. Slivková – za spoločnú elektrinu platíme čoraz viac, zariadenia na internet musia spôsobovať vysoký odber

p. starostka – musíte rovnako požiadať BYP o prešetrenie, prečo máte taký veľký odber, zariadenia na internet majú malú spotrebu

p. starostka – v spolupráci s urbárom a p. Košeckým sa nám podarilo získať frézovaný asfalt, ktorý sme použili pri cintoríne

p. Čajnák – cesta popri amfiteátri je zarastená, kto to ide čistiť? Do Slemä sa to musí upraviť

p. starostka – musíme to my vyčistiť, ale až pred akciou, lebo dovtedy by to opäť zarástlo

p. starostka – nakoľko vlastníkom potoka nie je obec, ale Lesy SR, poprosí p. Ing. Vlčeka, aby dohodol stretnutie s riaditeľom LESY SR, OZ LH a pokúsime sa vybaviť príspevok aspoň na benzín, keďže potok treba stále čistiť a kosiť.

7./ Predseda návrhovej komisie, p. Ladislav Hutka, prečítal Návrh uznesenia č. 8/2011, ktorý poslanci jednomyseľne schválili.

Zasadnutie ukončila a poďakovala prítomným za účasť p. starostka.